**Ploaie de stele**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- La miezul nopţii va ploua cu stele

Multicolore ca şi cum Perseu

Ar naviga prin gândurile mele

Şi-ar face tot ce nu pot face eu.

Şi prima perseidă ce-o să cadă

Să-ţi implanteze-n inimă un vis

S-aduni magnolii albe de zăpadă

Cât să plătim o zi în Paradis.

În noaptea asta, Pegas, pe copite

Îţi va aduce pulberi dintr-o stea

Şi poate-atunci mă vei ierta, iubite,

C-am decupat o poartă în perdea.

- La miezul nopții înfloresc magnolii

Să-mi lumineze ceru-ntunecat,

Sau poate că Perseu alege solii

Iubirii...’n noaptea asta nu-i păcat

Că însoțesc atâtea perseide

Ce ning cu nostalgii peste pământ,

Măcar o oră vreau să pot deschide

O poartă către Eden. Un cuvânt

Să-mi scrii răvaș cu praf de nestemate,

Iar eu voi cerne slovele de foc

Prin sita unor vise fermecate

Şi-ţi voi culege stelele din scoc.

Liliana Trif Ioan Grigoraș